Versindaba » Pieter Hugo
Pieter Hugo is op 7 Junie 1960 gebore in die NG pastorie op Greyton as die 5de kind (in 5 jaar) van George en Marieta Hugo. Sy pa was predikant op Greyton en kort na sy geboorte is ’n twaalf jaar oue dogter in pleegsorg geneem. Saam met sy twee laatlamsussies was hulle uiteindelik ’n gesin van 8 kinders.
Toe hy twee jaar oud was, het hulle Windhoek toe verhuis, waar hy sy skoolloopbaan aan die Laerskool Dr Van Rhyn en Hoërskool Jan Möhr voltooi het.
Na diensplig studeer Pieter BA aan die US, met Sielkunde en Sosiologie as hoofvakke en behaal daarna ook die Hoër Onderwys Diploma.
Hy word onderwyser in Malawi, waar beide sy kinders gebore word. Daarna word hy gemeenskapsontwikkelaar in Bonnievale en Worcester en werk in verskeie hoedanighede by die Werda beetfabriek in Bonnievale in sy ontstaansjare. Terwyl hy in sy mid-dertigs sy biblioteekgraad deur UNISA doen, doen hy ook kanotoere op die Breërivier.
Sedert 1997 werk Pieter vir die Wes-Kaapse Provinsiale Biblioteekdiens, eers vir 11 jaar in Beaufort-Wes en daarna in Kaapstad.
Hugo debuteer in 2010 in Nuwe Stemme 4. Van sy gedigte verskyn ook o.a. in New Contrast, Nuwe verset, Toulopers, Sterkykers en as strokiesgedigte in Rapport. Sy debuutbundel, Alchemie van my muse, word in 2019 deur Naledi uitgegee.
Op die vraag waarom hy eers op 59 gedebuteer het, antwoord Pieter as volg: “Ek het op hoërskool al begin gedigte skryf, maar daar was lang droogteperiodes tussenin. As die lewe te intens of te vervelig raak, droog my ink soms op. Gedigte skryf is vir my ’n stokperdjie. Dit is besonder bevredigend om met ’n idee te begin en geleidelik, met skuur en skaaf en verander en uitsny, te sien hoe die idee in ’n gedig verander. Partykeer, na lang gesukkel, herskryf ek ’n gedig in ’n heel ander styl en dan werk dit skielik, maar baie idees land natuurlik ongerymd in die snippermandjie.”
Nee, pa, hy’t geen laaste woorde gehad nie.
Ja, pa, ‘n goeie gedig rym nie op nie nie.
maar ‘n pa se niemeerdaar nie
(Uit: Alchemie van my muse, Pieter Hugo)